MEABHRÁN MÍNIÚCHÁIN

De bhun Airteagal 395(1) de Threoir 2006/112/CE ón gComhairle an 28 Samhain 2006 maidir leis an gcomhchóras cánach breisluacha (‘an Treoir maidir le CBL’), féadfaidh an Chomhairle, ag gníomhú di d’aon toil ar thogra ón gCoimisiún, údarú a thabhairt d’aon Bhallstát bearta speisialta a chur i bhfeidhm de mhaolú ar fhorálacha na Treorach sin chun an nós imeachta um bailiú CBL a shimpliú nó chun cineálacha áirithe imghabhála nó seachanta cánach a chosc.

Le litir a cláraíodh leis an gCoimisiún an 23 Samhain 2021, d’iarr an tSeicia údarú beart a chur i bhfeidhm, go dtí an 31 Nollaig 2024, de mhaolú ar Airteagal 287 den Treoir maidir le CBL, lena gceadaítear don tSeicia daoine inchánach nach airde a láimhdeachas bliantúil ná EUR 85 000 a dhíolmhú ó cháin bhreisluacha.

I gcomhréir le hAirteagal 395(2), an dara fomhír, den Treoir maidir le CBL, chuir an Coimisiún na Ballstáit eile ar an eolas le litir dar dáta an 16 Nollaig 2021 maidir leis an iarraidh a rinne an tSeicia. Thug an Coimisiún fógra don tSeicia le litir dar dáta an 20 Nollaig 2021 go raibh an fhaisnéis uile is gá aige chun breithniú a dhéanamh ar an iarraidh.

1.COMHTHÉACS AN TOGRA

•Forais agus cuspóirí an togra

Le Caibidil 1 de Theideal XII den Treoir maidir le CBL, cuirtear an fhéidearthacht ar fáil do na Ballstáit iarratas a dhéanamh ar scéim speisialta le haghaidh fiontair bheaga, lena n‑áirítear an fhéidearthacht maidir le daoine inchánach a dhíolmhú i gcás inar lú ná méid áirithe a láimhdeachas bliantúil. Tugtar le fios leis an díolúine sin nach gá do dhuine inchánach cáin bhreisluacha a ghearradh ar a sholáthairtí agus, dá réir sin, nach féidir leis [nó léi] cáin bhreisluacha a asbhaint ar a ionchuir.

Faoi Airteagal 287 den Treoir maidir le CBL, Ballstáit ar leith a tháinig isteach san Aontas tar éis an 1 Eanáir 1978, féadfaidh siad daoine inchánach a dhíolmhú nach airde a láimhdeachas bliantúil ná coibhéis, san airgeadra náisiúnta, na méideanna ag an ráta comhshó ar lá a n‑aontachais mar a shonraítear san fhoráil sin.

Faoi phointe (7) d’Airteagal 287 den Treoir maidir le CBL, féadfaidh an tSeicia daoine inchánach nach airde a láimhdeachas bliantúil ná méid is coibhéis le EUR 35 000 san airgeadra náisiúnta a dhíolmhú ó cháin bhreisluacha.

Le húdarú chun tairseach an láimhdeachais bhliantúil a mhéadú ó EUR 35 000 go EUR 85 000, dhéanfaí an t‑ualach riaracháin atá ar ghnólachtaí atá incháilithe don díolúine a shimpliú go mór agus spreagfaí forbairt gnólachtaí beaga den sórt sin trí iad a scaoileadh ó oibleagáid CBL faoi ghnáthshocruithe CBL, amhail taifid CBL a choinneáil nó tuairisceáin CBL a chur isteach. Thairis sin, is é a bheadh mar thoradh ar bheart speisialta den sórt sin a thabhairt isteach ualach níos lú ar an riarachán cánach trí ísliú a dhéanamh ar an gceanglas maidir le daoine inchánach ag a bhfuil láimhdeachas faoin tairseach láimhdeachais a bhainistiú agus a iniúchadh . Ina theannta sin, bheadh éifeacht dhearfach ar an leibhéal ginearálta comhlíontachta le hoibleagáidí CBL ar na daoine inchánach sin.

Tá an beart speisialta roghnach go hiomlán i gcás daoine inchánach. Dá bhrí sin, i gcás gnólachtaí beaga nach airde a láimhdeachas ná an tairseach, bheadh an fhéidearthacht fós ann dóibh a gcearta a fheidhmiú chun na gnáthshocruithe CBL a chur i bhfeidhm.

De réir na meastachán a thug an tSeicia, is é a bheadh mar thoradh ar an mbeart speisialta a thabhairt isteach laghdú is lú ná 2 % i mbailiúchán CBL iarbhír agus dá bhrí sin ní dhéanfadh sé difear mór don mhéid ioncam iomlán ó CBL nó don mhéid ioncam cánach iomlán a bhailítear ag céim an tomhaltais deiridh.

An beart speisialta, lena simplítear oibleagáidí oibreoirí beaga, tá sé i gcomhréir leis na cuspóirí a leag an tAontas Eorpach amach maidir le gnólachtaí beaga.

I bhfianaise an tionchair dhearfaigh i dtaca leis an ualach riaracháin a laghdú ar ghnólachtaí agus ar an riarachán cánach araon agus é sin gan tionchar ollmhór a imirt ar an ioncam CBL iomlán, is iomchuí údarú a thabhairt don tSeicia an beart speisialta a thabhairt isteach agus a chur i bhfeidhm go dtí an 31 Nollaig 2024.

•Comhsheasmhacht le forálacha beartais atá sa réimse beartais cheana